ജലാശയങ്ങളില് മത്സ്യങ്ങള് ചത്തുപൊങ്ങുന്നു എടത്വ: പാടശേഖരങ്ങളില് പന്പിംഗ് ആരംഭിച്ചതോടെ ജലാശയങ്ങളില് മത്സ്യങ്ങള് കൂട്ടത്തോടെ ചത്തുപൊങ്ങുന്നു. ജലാശയങ്ങളുടെ ഇരുകരകളിലേയും താമസക്കാര് ജലക്ഷാമവും ദുര്ഗ്ഗന്ധവും മുലം പൊറുതിമുട്ടിയ അവസ്ഥയില്. കുട്ടനാട്ടില് പുഞ്ചകൃഷിക്കു തയാറെടുക്കുന്നതിന്റെ ഭാഗമായി പന്പിംഗ് ആരംഭിച്ചതോടെ പാടത്ത് കെട്ടിക്കിടക്കുന്ന മലിനജലത്തിനൊപ്പം മത്സ്യങ്ങളും പുറംതള്ളിയതാണ് ജലാശയങ്ങളില് മത്സ്യങ്ങള് ചത്തുപൊങ്ങിയത്. മുന്പ് പന്പിംഗ് നടത്തുന്നതിനൊപ്പം മടവലയും ലേലം ചെയ്ത് നല്കിയിരുന്നു. എന്നാല്, ഏതാനും വര്ഷങ്ങളായി മടവല കെട്ടാന് ലേലം നല്കാറില്ല. പാടശേഖരങ്ങളിലെ ചെറു മത്സ്യങ്ങള് കലങ്ങിയ വെള്ളത്തിനൊപ്പം പുറം തള്ളുന്പോള് നദികളിലും തോടുകളിലും നിരനിരയായി ചത്തു പൊങ്ങാറാണ് പതിവ്. മത്സ്യം ചത്തുപൊങ്ങുന്നതിനാല് ജലാശയങ്ങളിലെ വെള്ളം ഉപയോഗിക്കാന് കഴിയാത്ത രീതിയില് മലിനമാകാറുണ്ട്. ശുദ്ധജല വിതരണം ഇല്ലാത്ത ഉള്പ്രദേശങ്ങളിലെ ഉപഭോക്താക്കള് നദിയിലേയും തോടുകളിലേയും ജലമാണ് ഉപയോഗിക്കുന്നത്. ജലാശയ തീരങ്ങളില് താമസിക്കുന്നവര് വര്ഷാവര്ഷം ഈ ദുരിതം അനുഭവിക്കാറുണ്ട്. കൃഷിവകുപ്പും തദ്ദേശ സ്വയം ഭരണസ്ഥാപനങ്ങളും സംയുക്തമായി ജനങ്ങളുടെ ദുരിതത്തിന് പോംവഴി കണ്ടെത്തണമെന്നാണ് ആവശ്യം.